作者：吴潜
词牌/韵律：沁园春

paragraphs: 夜雨三更，有人敧枕，晓檐报晴。
算顽云痴雾，不难扫荡，青天白日，元自分明。
权植油幢，聊张皂纛，坐听前驺鼓角鸣。
君休诧，岂宣申南翰，成旦东征。
鸿冥。
哽噎秋声。
正万里榆关未罢兵。
幸扬州上督，为吾石友，荆州元帅，是我梅兄。
约束鲸鲵，奠安鼪鼠，更使嵎夷海晏清。
连宵看，怕天狼隐耀，太白沈枪。